In nomine sancte et individue Trinitatis. Amen. Noverint universi, quod ego Oddo filius Hugonis ducis Burgundie, communiam quam pater meus hominibus de Divione, ad formam communie Suessionis, imperpetuum habendam concessit, sicut in carta patris mei super hoc facta continetur, eisdem hominibus laudavi, concessi et tenendam juravi; ad petitionem quoque patris mei et meam, Philippus, rex Francie, hanc communiam manutenendam promisit. Ita quod si ab institutis hujus communie resilirem, emendari communie faciet, reddendo capitale, secundum judicium curie sue, infra quadraginta dies, ex quo clamor ad eum inde pervenerit. Archiepiscopus quoque Lugdunensis, Eduensis, Lingonensis, Cabilonensis episcopi ad petitionem patris mei et meam, hanc communiam manutenendam promiserunt; taliter, quod si ego vel alius pro me de quo posse habeam, instituta communie que in præsenti carta continentur infregerit, ex quo inde ad eos clamor pervenerit, ipsamque infractionem, per Majorem communie vel per alium loco Majoris, si Major secure ire non poterit, et per duos alios de juratis communie, quos Major juramento firmaverit esse legitimos, fuerit comprobata: præfati Archiepiscopus et episcopi, ut ipsam infractionem reddendo capitale emendent, per se vel per nuncios suos infra regnum Francie me submovebunt. Si vero post submonitionem factam, ipsam infractionem infra quatuordecim dies communie non emendavero, totam terram meam interdicto subponent preter Divionem, et usque ad determinatam satisfactionem facient observari. Ut autem hujus mee concessionis pagina perpetuis inconvulsa maneat temporibus, eam sigilli mei attestatione roboravi. Hujus rei testes sunt Anxericus, dominus Montis Regii, Aymo, dominus Marrigneii, Guido, dominus Tilecastri, Villermus, filius domini Odonis Campanensis, Hugo, dominus Roche, Robertus de Ballox, Anxerinus de Ballox, Bertrannus de Saudon, Symon de Bracon, Oddo de Divione, Aymo de Montereyr, Kalo de Sancto Juliano, Valterius, dominus Sumbernonis, Otho, dominus Salii, Villelmus, dominus Faverneii, Stephanus Julanus, Yvulo de Salio, Ottho de Saffres, Amedeus, dominus Acellarum, qui etiam omnes predictam communiam se fideliter manutenendam et ab omni infractione conservandam juraverunt. Actum publice Divioni, anno Incarnati Verbi M° C° octogesimo septimo.